Ville Ahonen (maastohiihtäjä)

**Ville Severi Ahonen** (s. 14. lokakuuta 1994 Imatra) on suomalainen maastohiihtäjä, joka edustaa seuratasolla Imatran Urheilijoita.

## Ura

### Kansalliset kilpailut
Ahonen on edustanut koko uransa ajan Imatran Urheilijoita. SM-kilpailuissa Ahonen on saavuttanut henkilökohtaisilla matkoilla hopeaa perinteisen hiihtotavan 10&nbsp;km kisassa Imatralla 2025 sekä pronssia perinteisen hiihtotavan 50&nbsp;km kisassa Rovaniemellä 2022, yhdistelmäkilpailussa Imatralla 2025 ja perinteisen hiihtotavan sprintissä Kuopiossa 2026. SM-viesteissä hän on yltänyt Imatran Urheilijoiden joukkueen kanssa hopealle Inarissa 2023, samoin perinteisen hiihtotavan parisprintissä Vantaalla 2024 Miro Karppasen kanssa. Viestipronssille hän on hiihtänyt Imatran joukkueessa Rovaniemellä 2022 ja Äänekoskella 2024.

Rullahiihdon SM-kilpailuissa Ahonen on hiihtänyt pronssille vapaan hiihtotavan 16&nbsp;km kisassa Vuokatissa vuonna 2022.

### Kansainväliset kilpailut
Ahonen teki maailmancup-debyyttinsä Lahdessa maaliskuussa 2015. Siellä hän sijoittui perinteisen hiihtotavan 15&nbsp;km kisassa 53:nneksi. Ensimmäiset maailmancupin pisteensä Ahonen sai kaudella 2021–2022, joka oli myös hänen varsinainen läpimurtokautensa. Kauden aikana hän sai pisteitä yhteensä neljässä maailmancupin osakilpailussa: hän oli tammikuussa Tour de Skillä Oberstdorfin perinteisen hiihtotavan sprintissä 16:s, helmikuussa Lahden perinteisen hiihtotavan 15&nbsp;km kisassa 22:s, ja maaliskuussa Holmenkollenin perinteisen hiihtotavan 50&nbsp;km kisassa 22:s sekä Falunin perinteisen hiihtotavan sprintissä 24:s.

Kaudella 2022–2023 Ahonen hiihti ensimmäistä kertaa A-maajoukkueessa. Hän avasi maailmancup-kautensa joulukuussa Beitostølenissa hiihtämällä kahdessa kisassa. Perinteisen hiihtotavan sprintissä hän sijoittui 15:nneksi. Perinteisen hiihtotavan 10 km kisassa hän hiihti sijalle 55.

Ahonen osallistui Tour de Skille 2022–2023, jossa hän hiihti kolme ensimmäistä etappia, ja sairastui sitten koronavirukseen, jonka takia hän joutui keskeyttämään Tourin. Val Müstairissa hän sijoittui vapaan hiihtotavan sprintissä 54:nneksi ja perinteisen hiihtotavan 10&nbsp;km takaa-ajokilpailussa 56:nneksi. Oberstdorfissa hän sijoittui perinteisen hiihtotavan 10&nbsp;km kisassa 58:nneksi. Tammikuussa 2023 Ahonen osallistui lisäksi Les Roussesin maailmancup-osakilpailuihin. Siellä hän sijoittui perinteisen hiihtotavan sprintissä 24:nneksi, ja perinteisen hiihtotavan 20&nbsp;km yhteislähtökisassa 42:nneksi.

Ahonen teki aikuisten MM-kisadebyyttinsä Planicassa 2023. Siellä hän sijoittui perinteisen hiihtotavan sprintissä 10:nneksi ja keskeytti 50 kilometrin perinteisen hiihtotavan yhteislähtökilpailun. Maailmancup-kauden 2022–2023 päättäneissä Lahden osakilpailuissa hän sijoittui perinteisen hiihtotavan sprintissä 15:nneksi, ja 20 kilometrin perinteisen hiihtotavan yhteislähtökilpailussa 24:nneksi.

Kaudelle 2023–2024 Ahonen valittiin toistamiseen A-maajoukkueeseen. Maailmancup-kauden avanneissa Rukan osakilpailuissa hän sijoittui perinteisen hiihtotavan sprintissä 46:nneksi ja perinteisen hiihtotavan 10&nbsp;km kisassa 30:nneksi. Lahden osakilpailuissa hän hiihti perinteisen hiihtotavan 20&nbsp;km kisassa 14:nneksi.

Kaudella 2024–2025 Ahonen jäi vaille maajoukkuepaikkaa. Ennen vuodenvaihdetta hän hiihti Rukan maailmancup-osakilpailuissa perinteisen hiihtotavan 10&nbsp;km kisassa sijalle 28 ja perinteisen hiihtotavan sprintissä sijalle 25, sekä Davosin maailmancup-osakilpailuissa perinteisen hiihtotavan 20&nbsp;km kisassa sijalle 19. Tammikuussa 2025 Ahonen hiihti Les Roussesin maailmancup-osakilpailuissa perinteisen hiihtotavan sprintissä sijalle 19 ja perinteisen hiihtotavan 20&nbsp;km yhteislähtökisassa sijalle 15. Helmikuussa 2025 hän hiihti Falunin maailmancup-osakilpailuissa perinteisen hiihtotavan 10&nbsp;km kisassa sijalle 25.

Ahonen hiihti helmi-maaliskuussa 2025 Trondheimin MM-kilpailuissa. Siellä hän oli perinteisen hiihtotavan 10&nbsp;km:n kilpailussa paras suomalainen sijoituttuaan 10:nneksi. Maaliskuussa 2025 hän hiihti vielä Holmenkollenin maailmancup-osakilpailuissa, sijoittuen perinteisen hiihtotavan 20&nbsp;km kisassa 22:nneksi ja vapaan hiihtotavan 10&nbsp;km kisassa 48:nneksi.

Kaudelle 2025–2026 Ahonen valittiin A-maajoukkueeseen. Hän hiihti Rukan maailmancup-osakilpailuissa perinteisen hiihtotavan 10 km kisassa sijalle 23, perinteisen hiihtotavan sprintissä sijalle 32, ja vapaan hiihtotavan 20 km yhteislähtökisassa sijalle 56. Trondheimin maailmancup-osakilpailuissa hän hiihti yhdistelmäkilpailussa sijalle 40. Lahden maailmancup-osakilpailuissa hän hiihti perinteisen hiihtotavan 10 km kisassa sijalle 8, joka on hänen tähänastinen paras sijoituksensa maailmancupin osakilpailussa. Lisäksi Ahonen hiihti Drammenin kaupunkisprintin perinteisellä hiihtotyylillä, sijoittuen 43:nneksi, ja Lake Placidissa perinteisen hiihtotavan 10 km kisan, sijoittuen 20:nneksi.

## Muuta
Ahonen on vahvimmillaan perinteisellä hiihtotavalla. Hän hiihtää Atomic-merkkisillä suksilla, ja käyttää Leki-merkkisiä sauvoja.

Ahosta on valmentanut koko hänen uransa ajan hänen isänsä Kari Ahonen. Myös Ahosen veli Olli Ahonen on maastohiihtäjä.

Ahonen opiskelee Aalto-yliopistossa energiatekniikkaa. Hän aloitti vuonna 2024 työt puolustusvoimien määräaikaisen liikunta-aliupseerin virassa.

## Lähteet